text: Chandermohan.Sharma@timesgroup.com हिमेश रेशमिया के आलोचक बतौर ऐक्टर भले ही उनकी जमकर आलोचना करते रहे हों, लेकिन यह भी एक सच्चाई है कि बतौर सोलो ऐक्टर उनकी पिछली फिल्म 'द एक्सपोज' ने बॉक्स ऑफिस पर न सिर्फ अपनी लागत बटोरी, बल्कि अच्छा-खासा मुनाफा भी कमाया। वैसे हिमेश ने इससे पहले 'खिलाड़ी 786' जैसी हिट फिल्म में ऐक्टिंग की है, लेकिन उस फिल्म की कामयाबी का सारा क्रेडिट अक्षय कुमार के नाम गया। हिमेश को ऐसा भी दौर देखना पड़ा जब प्रॉडक्शन कंपनी ने उनकी फिल्म 'कजरारे' को कम्प्लीट होने के बाद सिनेमा घरों पर यह कहकर रिलीज करने से इनकार कर दिया कि मार्केट और बॉक्स ऑफिस पर इस फिल्म का जरा भी क्रेज नहीं है। खैर, किसी तरह रस्म अदायगी के तौर पर वह फिल्म मुंबई के इक्का-दुक्का सिनेमा हॉल में रिलीज की गई। ​लेकिन हिमेश की ऐक्टिंग पर उंगलियां उठाने वाले भी इस बात को मानते हैं कि बतौर म्यूजिक डायरेक्टर और सिंगर वह बेहतरीन हैं। यह दिलचस्प है कि हिमेश की पिछली तीन फिल्मों 'आपका सुरूर', 'कर्ज' और 'रेडियो' ने बॉक्स ऑफिस से कहीं ज्यादा कमाई इस फिल्म के म्यूजिक राइट्स से की। हिमेश 'सुरूर' टाइटल को अपने लिए लकी मानते हैं। इस टाइटल पर बनी उनकी म्यूजिक ऐल्बम सुपरहिट रही है, ऐसे में हिमेश की इस नई फिल्म का म्यूजिक लवर्स में कुछ क्रेज तो जरूर है। कहानी : रघु (हिमेश रेशमिया) के सिर से पिता का साया बचपन में ही छिन चुका है। अपनी बीमार मां का इलाज कराने के लिए उसे दस हजार रुपये चाहिए। रघु को एंथनी दस हजार रुपये इस शर्त पर देता है कि वह एक ड्रग डीलर की हत्या करेगा। रघु ऐसा ही करता है, लेकिन अपनी बीमार मां को नहीं बचा पाता। अब वह जवान हो चुका है और अच्छी-खासी कमाई कर रहा है। रघु को तारा (फराह करीमी) से बेइंतहा मोहब्बत है। रघु अब एक नामी गैंगस्टर बन चुका है, जबकि तारा की नजरों में वह बिज़नसमैन है। रघु तारा से कुछ भी छिपाना नहीं चाहता, लेकिन एक दिन जब वह तारा को बताता है कि उसने एक रात किसी दूसरी लड़की के साथ गुजारी है तो तारा इसे बर्दाश्त नहीं कर पाती और आयरलैंड के शहर डबलिन चली जाती है। डबलिन जाते ही तारा को वहां की पुलिस ड्रग्स तस्करी के आरोप में जेल भेज देती है। अब अपने प्यार को बचाने की खातिर रघु भी डबलिन पहुंच जाता है। यहां आने के बाद रघु का एक ही मकसद है, अपने साथ तारा को किसी तरह वापस लेकर जाना। ऐक्टिंग : हिमेश ने पहली बार इंडस्ट्री के दिग्गजों शेखर कपूर, कबीर बेदी और नसीरुद्दीन शाह के साथ कैमरा फेस किया है। यह जरूर है कि ऐक्टिंग की फील्ड में हिमेश को अपनी अलग पहचान बनाने के लिए अभी लम्बा सफर तय करना होगा। इस फिल्म में हिमेश ने भी कई सीन्स में शर्ट उतारे हैं, लेकिन इसकी तुलना सलमान के साथ करना बेईमानी होगा। पहली बार कैमरा फेस कर रही इंटरनैशनल मॉडल फराह करीमी ने किरदार के मुताबिक अच्छा काम किया है। वहीं इंडस्ट्री के तीन दिग्गजों की मौजूदगी ऐक्टिंग के लिहाज से प्लस पॉइंट है। डायरेक्शन : शॉन अरान्हा के कमजोर निर्देशन को फिल्म की शानदार सिनेमटोग्रफ़ी के साथ-साथ बेहतरीन गानों ने काफी हद तक संभाल लिया है। हर पांच-दस मिनट में स्क्रीन पर एक गाना या किसी गाने का अंतरा आता है, लेकिन फिल्म की रफ्तार इतनी सुस्त है कि पौने दो घंटे की फिल्म में दर्शक कहानी से खुद को कहीं बांध नहीं पाते। इंडस्ट्री के दिग्गज अभिनेताओं नसीरुद्दीन शाह, शेखर कपूर और कबीर बेदी की मौजूदगी को निर्देशक ढंग से पेश नहीं कर पाए, तो वहीं इन तीनों का किरदार भी थमा-थमा सा लगता है। इंटरवल के बाद हालांकि कहानी थोड़ी ट्रैक पकड़ती लगती है, लेकिन कुछ ही पल बाद स्क्रीन पर 'द एंड' लिखा नजर आ जाता है। संगीत : हिमेश का म्यूजिक इस फिल्म का सबसे बड़ा प्लस पॉइंट है। टाइटल सॉन्ग 'तेरा सुरूर' बेहतरीन बन पड़ा है, वहीं फिल्म के दूसरे गाने भी रिलीज से पहले ही हिट हो चुके हैं, लेकिन इस बार म्यूजिक में 'आपका सुरूर' जैसा जलवा तो नहीं है। क्यों देखें : अगर आपको आयरलैंड की खूबसरती देखनी है और आप बतौर म्यूजिक डायरेक्टर और सिंगर हिमेश रेशमिया के फैन हैं तो अपसेट नहीं होंगे, लेकिन कुछ नया देखने या इस बार हिमेश की ऐक्टिंग में दम देखने की चाह में थिएटर जा रहे हैं, तो अपसेट हो सकते हैं। 